Eskom borg R43 miljoen se ontbytkonferensies | Maroela Media
Eskom borg R43 miljoen se ontbytkonferensies
Colin Matjila, waarnemende uitvoerende hoof van Eskom, het vir omstredenheid gesorg by die kragvoorsiener oor ŉ kontrak van R43 miljoen om The New Age (TNA) se ontbytkonferensies te borg, het Mail & Guardian Vrydag berig.
Die nuwe kontrak behels dat Eskom, wat finansieel in die knyp is, vir drie jaar lank elke maand minstens een ontbytkonferensie borg, volgens die berig. Lynne Brown, minister van openbare ondernemings, het glo bevestig dat sy genader is weens kommer oor Matjila se goedkeuring van die kontrak.
“Ek neem nie die besluite nie, en ek sal nooit iemand afraai om ŉ persoon aan te kla of te skors nie,” het Brown glo aan die koerant gesê. Sy het bygevoeg die raad van Eskom ondersoek steeds die aangeleentheid.
Die kontrak oorskry glo Eskom se begroting vir borgskappe en bevat ook glo nie ŉ uitgangsklousule nie. Eskom se regsverteenwoordigers het glo reeds voor Matjila se goedkeuring van die kontrak hulle kommer hieroor uitgespreek.
Matshela Koko, waarnemende handelshoof van Eskom, het gesê die kontrak met The New Age is deel van Eskom se “voortgesette verhouding” met die maatskappy en dat die verhouding al begin het voor Matjila se ampstermyn as waarnemende uitvoerende hoof.
Gary Naidoo, woordvoerder vir die Gupta-familie wat The New Age besit, het gesê: “Hierdie kontrak is nie met die destydse waarnemende uitvoerende hoof onderhandel nie, maar met die funksionele bestuurders by Eskom en Nazeem Howa, TNA se uitvoerende hoof.”
Matjila kon nie vir kommentaar bereik word nie.
Nhlanhla Nene, minister van finansies, het Woensdag in sy mediumtermyn-begrotingsraamwerk aangekondig dat die regering sowat R20 miljard bymekaar wil maak om Eskom met sy kontantvloei-probleem van R225 miljard by te staan.
Hof beveel SAUK-bedryfshoof moet geskors word
Video: Jordan word in styl gekarwei
Ekskuus…! Lees ek reg? En ons moet maar net Eskom se hoër tariewe betaal, omdat hulle totaal en al onbevoeg is om enige oordeel aan die dag te le..Is ons die gans wat die goue eiers le?
Wat van Eskom borg R43m se Son Verhittings stelsels! Dan sal die ligte dalk aanbly.
Francois ek stem saam wat te erg is is net te erg ons hoop net die ondersoek gaan tot iets positief lei maar ek weet nie
Wat n skande ! Hierdie klomp BEE morone het geen idee van finansies nie . Dit is verregaande en verraad teen die belastingbetaler en dan moet daar jaarliks n ruim reddingsboei uitgegooi word.Ek hoop dat die Openbare Beskermer hul binnewerk ondersoek en dat die skuldiges aan die kaak gestel word. Die dag wanneer Escom geprivatiseer word sal dinge eers verander.
Ja mense, ons sit met groot probleme. Alles wat die ANC ‘n hand in het, val uitmekaar, en daar is geen skaam kry nie.
Hy is ‘n goeie man. Ons moet nog net uitvind waarvoor!